Keywords

Summary



Keywords

1. Ieškinys dėl įsipareigojimų neįvykdymo – Ginčo dalykas – Nustatymas per ikiteisminę procedūrą – Vėlesnis išplėtimas – Nepriimtinumas

(SESV 258 straipsnis)

2. Energija – Leidimų žvalgyti, tirti ir išgauti angliavandenilius išdavimo ir naudojimosi jais sąlygos – Direktyva 94/22 – Galimybė žvalgyti, tirti ir išgauti angliavandenilius ir šios veiklos vykdymas – Diskriminavimo draudimas – Nacionalinės teisės aktai, pagal kuriuos galimybė užsiimti šia veikla siejama su reikalavimu dar iki šios galimybės suteikimo turėti susijusioje valstybėje narėje buveinę arba padalinį – Įsipareigojimų neįvykdymas

(Europos Parlamento ir Tarybos direktyvos 94/22 2 straipsnio 2 dalis)

3. Energija – Leidimų žvalgyti, tirti ir išgauti angliavandenilius išdavimo ir naudojimosi jais sąlygos – Direktyva 94/22 – Galimybė žvalgyti, tirti ir išgauti angliavandenilius ir šios veiklos vykdymas – Diskriminavimo draudimas – Nacionalinės teisės aktai, pagal kuriuos žvalgymo ir tyrimo darbus jau atlikusiam subjektui sudaryta palankesnė situacija – Įsipareigojimų neįvykdymas

(Europos Parlamento ir Tarybos direktyvos 94/22 2 straipsnio 2 dalis)

4. Energija – Leidimų žvalgyti, tirti ir išgauti angliavandenilius išdavimo ir naudojimosi jais sąlygos – Direktyva 94/22 – Leidimų suteikimas – Nacionalinis leidimas, kurį sudaro kasybos uzufruktas ir koncesija – Nacionalinės teisės aktai, pagal kuriuos numatyta, kad skelbiamas pranešimas apie konkursą ir tokiu būdu suteikiamas tik kasybos uzufruktas –Leistinumas – Sąlygos

(Europos Parlamento ir Tarybos direktyvos 94/22 1 straipsnio 3 punktas ir 3 straipsnio 1 ir 2 dalys)

5. Energija – Leidimų žvalgyti, tirti ir išgauti angliavandenilius išdavimo ir naudojimosi jais sąlygos – Direktyva 94/22 – Leidimų suteikimas – Nacionalinis leidimas, kurį sudaro kasybos uzufruktas ir koncesija – Nacionalinės teisės aktai, pagal kuriuos prieš suteikiant koncesiją reikalaujama pateikti garantiją – Leistinumas – Sąlygos

(Europos Parlamento ir Tarybos direktyvos 94/22 5 straipsnio 1 punkto a papunktis ir 2 punktas, 6 straipsnio 1 ir 2 dalys)

6. Energija – Leidimų žvalgyti, tirti ir išgauti angliavandenilius išdavimo ir naudojimosi jais sąlygos – Direktyva 94/22 – Pareiga iš anksto tiksliai apibrėžti ir paskelbti leidimų suteikimo kriterijus – Valstybė narė, paskelbianti pasiūlymų vertinimo kriterijus, o dėl tiksliai apibrėžtų kriterijų daranti nuorodą į kitus dokumentus – Įsipareigojimų neįvykdymas

(Europos Parlamento ir Tarybos direktyvos 94/22 5 straipsnio 1 punkto penkta pastraipa)

7. Valstybės narės – Įsipareigojimai – Direktyvų įgyvendinimas – Neginčytas įsipareigojimų neįvykdymas

Summary

1. Žr. sprendimo tekstą.

(žr. 28–30 punktus)

2. Valstybė narė, reikalaudama, kad kitoje valstybėje narėje įsisteigęs ūkio subjektas, siekiantis gauti angliavandenilių žvalgymo, tyrimo ir išgavimo koncesiją, turėtų pirmosios valstybės narės teritorijoje buveinę arba padalinį dar iki suteikiant jam koncesiją, neįvykdo įsipareigojimų pagal Direktyvos 94/22 dėl leidimų žvalgyti, tirti ir išgauti angliavandenilius išdavimo ir naudojimosi jais sąlygų 2 straipsnio 2 dalį, nes dėl tokio reikalavimo apsunkinama šio ūkio subjekto galimybė imtis numatomos ūkinės veiklos, palyginti su ūkio subjektu, kurio pagrindinė buveinė yra pastarojoje valstybėje narėje.

(žr. 51, 102 punktus ir rezoliucinę dalį)

3. Valstybė narė, pagal kurios teisės aktus nustatyta penkerių metų laikotarpiu galiojanti palankesnė situacija žvalgymo ir tyrimo darbus jau atlikusiam subjektui, neįvykdo įsipareigojimų pagal Direktyvos 94/22 dėl leidimų žvalgyti, tirti ir išgauti angliavandenilius išdavimo ir naudojimosi jais sąlygų 2 straipsnio 2 dalį, nes subjektui, kuris nežvalgė ir netyrė atitinkamų telkinių, gauti leidimą išgauti angliavandenilius yra sudėtingiau ar net neįmanoma.

Nors valstybėms narėms leidžiama užtikrinti tam tikrą kompensaciją subjektui, kuris vykdydamas žvalgymo ir tyrimo veiklą patyrė išlaidų rengdamas geologinius dokumentus, ši kompensacija negali būti tokios formos, kaip antai nurodytos nagrinėjamuose teisės aktuose, nes tokiu atveju ji pažeis taisyklę, pagal kurią visi subjektai turi turėti galimybę nediskriminuojami užsiimti bet kokia veikla, be kita ko – angliavandenilių išgavimu, kaip numatyta Direktyvos 94/22 2 straipsnio 2 dalyje.

(žr. 61, 63, 102 punktus ir rezoliucinę dalį)

4. Valstybė narė, nustačiusi nacionalinę procedūrą, pagal kurią leidimą įgyvendinti išimtinę teisę žvalgyti, tirti ar išgauti angliavandenilius geografinėje teritorijoje, kaip jis suprantamas pagal Direktyvos 94/22 dėl leidimų žvalgyti, tirti ir išgauti angliavandenilius išdavimo ir naudojimosi jais sąlygų 1 straipsnio 3 punktą, sudaro kasybos uzufruktas ir koncesija, nepažeidžia įsipareigojimų pagal šios direktyvos 3 straipsnio 1 dalį, kai numato, kad tik kasybos uzufruktas suteikiamas konkurso būdu, o koncesija šį konkursą dėl uzufrukto laimėjusiam subjektui suteikiama tik laikantis tam tikrų formalių reikalavimų.

Iš tikrųjų a priori negalima atmesti prielaidos, kad tokia sistema galėtų užtikrinti, kad leidimai būtų išduodami ta tvarka, kuria visi suinteresuoti subjektai gali pateikti paraiškas, kaip tai suprantama pagal tos pačios direktyvos 3 straipsnio 1 dalį.

Be to, tai, kad neskelbiama apie koncesijos procedūrą pagal Direktyvos 94/22 3 straipsnio 2 dalį, nereiškia šios nuostatos, ar atitinkamai to paties straipsnio 1 dalies pažeidimo.

(žr. 73, 74, 80 punktus)

5. Iš kartu aiškinamų Direktyvos 94/22 dėl leidimų žvalgyti, tirti ir išgauti angliavandenilius išdavimo ir naudojimosi jais sąlygų 5 straipsnio 2 punkto ir 6 straipsnio 1 ir 2 dalių matyti, kad jei tai pateisinama dėl ypač svarbaus valstybės arba viešojo intereso, iš esmės susijusio su aplinkos apsauga, valstybė narė gali nustatyti, jog prieš suteikiant koncesiją gali būti reikalaujama pateikti garantiją ir ja galima kompensuoti veiklos, kuriai skirta koncesija, neigiamas pasekmes, net kai toks reikalavimas pateikti garantiją nepatenka į Direktyvos 94/22 5 straipsnio 1 punkto a papunkčio taikymo sritį.

(žr. 86, 87 punktus)

6. Valstybė narė, kuri užuot ėmusis priemonių, kad kriterijai, kuriais remiantis išduodami leidimai, būtų nustatyti ir paskelbti Europos Sąjungos oficialiajame leidinyje prieš paraiškų pateikimo laikotarpį, tik šiame leidinyje paskelbia pasiūlymų vertinimo kriterijų kategorijas, o dėl tikslaus kriterijų apibrėžimo nurodo žiūrėti į kitus dokumentus, dėl kurių galima kreiptis į kompetentingą nacionalinę valdžios instituciją, neįvykdo įsipareigojimų pagal Direktyvos 94/22 dėl leidimų žvalgyti, tirti ir išgauti angliavandenilius išdavimo ir naudojimosi jais sąlygų 5 straipsnio 1 punkto penktą pastraipą.

(žr. 91, 92, 102 punktus ir rezoliucinę dalį)

7. Žr. sprendimo tekstą.

(žr. 98 punktą)